Boekvoorlesing by George Biblioteek | George Herald
Boekvoorlesing by George Biblioteek
Source George Municipality | Tuesday, 19 February 2019, 08:00
Hier teken Gerhard Ferreira een van sy boeke wat hy aan die George biblioteek geskenk het. By hom staan van links, Rachel Williams, Bestuurder: George Biblioteke, Ina Ferreira, sy vrou en Malibongwe Luyenge, Senior bibliotekaris by George Biblioteek.
GEORGE NUUS - George biblioteek het Donderdag 'n blinde skrywer, Gerhard Ferreira (70), die geleentheid gegee om sy boek, Ons moet spoeg om te sien hoekom ons nie kan sien nie, aan genooide gaste bekend te stel.
In die gees van Valentynsdag was die tema, A blind date with a book. Dit was nie die amptelike bekendstelling nie, maar slegs 'n voorlesing van sekere gedeeltes van die boek in die voorportaal van die George biblioteek.
Ferreira, 'n blinde afgetrede bestuurder van Opleiding en Afrigting in die Sakebankafdeling het as seun stadig blind geword. Die boek bevat van sy mees gewildste stories en het sopas by Naledi verskyn.
Die stories handel oor die wel en weë in die lewe van 'n blinde persoon in 'n sienende wêreld, met die klem op die humoristiese en komiese situasies waarin 'n blinde persoon himself dikwels kan bevind. Hy het sedert 1985 gereeld as gasspreker opgetree by baie groot maatskappye se funksies.
Hy het reeds twee keer by die MultiRand Forum , 'n prestige geleentheid in die versekeringsbedryf, en by die SA Sakevrou van die jaar opgetree. Behalwe 'n suksesvolle loopbaan in kleinhandel, mannekragbestuur, rekenaarprogrammering en kliëntediens het hy baie vermag in sy persoonlike lewe. Die feit dat hy nie kan sien nie het hom nie teruggehou nie en hy meen sy humoristiese uitkyk na die lewe help hom baie.
In sy lewe het hy reeds die Comrades-, New York City- en vele ander maratonne voltooi. Hy het Kilimanjaro uitgeklim asook tot by die Mount Amadablambasiskamp in die Himalajas.
Sy vrou, Ina, en twee kinders asook vir kleinkinders motiveer hom om 'n normale en gelukkige lewe te lei. Ferreira se redes vir die boek is, "Ek hou daarvan om mense te laat lag en my kinders het gesê ek moet my stories neerskryf sodat dit behoue kan bly."